C 214/74
RO
Jurnalul Oficial al Uniunii Europene
16.6.2023
Miercuri, 18 ianuarie 2023
70. subliniază importanța dezvoltării unor capacități de apărare coerente, complementare și interoperabile, pentru a crește securitatea zonei euro-atlantice, în conformitate cu principiul setului unic de forțe; solicită UE și NATO să își mențină poziția de lideri mondiali în ceea ce privește tehnologiile destinate capabilităților militare; subliniază necesitatea de a se asigura coerența la nivel de rezultate între procesele de planificare a dezvoltării capabilităților UE și ale NATO; subliniază că UE trebuie să își dezvolte propriile capabilități de apărare și să își asigure autonomia strategică, pentru a-și îmbunătăți, printre altele, capacitatea de a fi un partener mai puternic pentru aliații săi; solicită statelor membre ale UE care sunt și membre ale NATO să își majoreze bugetele militare până la cel puțin 2 % din PIB, conform orientărilor NATO;
71. salută participarea SUA, a Canadei și a Norvegiei la proiectul PESCO privind mobilitatea militară, care constituie un factor esențial pentru apărarea Europei și este important pentru creșterea coerenței dintre eforturile depuse de UE și NATO în vederea facilitării deplasării forțelor armate; reamintește, cu toate acestea, că participarea țărilor terțe la proiectele PESCO trebuie decisă în fiecare caz în parte, atunci când o astfel de participare este în interesul strategic al UE; salută cererea recentă a Regatului Unit de a se alătura proiectului PESCO privind mobilitatea militară; reamintește statelor membre participante la PESCO necesitatea punerii rapide în aplicare a angajamentelor lor operaționale și a celor privind colaborarea; salută dialogul structurat UE-NATO privind mobilitatea militară; salută Planul de acțiune privind mobilitatea militară 2.0, prezentat de Comisie și de VP/ÎR la 10 noiembrie 2022, și solicită punerea sa rapidă în aplicare, în sinergie cu proiectul PESCO privind mobilitatea militară; solicită consolidarea Mecanismului pentru interconectarea Europei în ceea ce privește proiectele privind mobilitatea militară; invită statele membre să ia măsuri pentru a simplifica și a armoniza procedurile de mobilitate militară și pentru a scurta termenele de acordare a autorizațiilor, astfel încât statele membre ale UE să poată acționa mai rapid și să sporească eficiența reacției; subliniază că noul Plan de acțiune privind mobilitatea militară trebuie să garanteze că cerințele în ceea ce privește infrastructura, reziliența și logistica sunt evaluate din perspectiva strategiei militare; subliniază că sunt necesare fonduri suplimentare pentru această inițiativă emblematică a cooperării dintre UE și NATO; solicită UE să analizeze posibilitatea de a invita Ucraina, Georgia și Republica Moldova să participe la proiectele PESCO, cum ar fi mobilitatea militară;
72. scoate în evidență importanța legăturii strânse a UE cu Statele Unite, care se bazează pe valorile comune ale democrației, libertății și statului de drept; salută implicarea și angajamentul Statelor Unite și ale administrației actuale a acestei țări în ceea ce privește apărarea teritorială a Europei, în special având în vedere războiul de agresiune al Rusiei împotriva Ucrainei, care amenință întregul continent; ia act de faptul că Statele Unite se confruntă, de asemenea, cu provocări în regiunea indo-pacifică, unde sunt nevoite să contracareze prezența militară din ce în ce mai pronunțată a Chinei; subliniază că statele membre ale UE trebuie să își intensifice eforturile de îmbunătățire a capabilităților europene de apărare, pentru a se pregăti de transferul responsabilității pe termen lung, astfel încât UE să își asume o mai mare responsabilitate pentru propria apărare;
73.
salută dialogul UE-SUA privind securitatea și apărarea ca pe o etapă importantă a intensificării cooperării transatlantice; încurajează VP/ÎR să acorde o atenție deosebită, în cadrul acestui dialog, securității în vecinătatea estică și sudică, să includă în discuții domenii precum inițiativele reciproce în materie de securitate și apărare, misiunile și operațiunile PSAC, dezarmarea și neproliferarea, combaterea terorismului, îmbunătățirea schimbului de informații între serviciile de informații, impactul tehnologiilor disruptive, schimbările climatice, amenințările hibride, apărarea cibernetică, mobilitatea militară, gestionarea crizelor și relația cu concurenții strategici;
74. își reiterează apelul de a se institui o cooperare instituționalizată în materie de securitate și apărare cu Regatul Unit; încurajează Regatul Unit să colaboreze în mod serios cu UE în ceea ce privește provocările strategice urgente, asigurând complementaritatea și caracterul sinergetic al acțiunilor; încurajează VP/ÎR să invite Regatul Unit, în anumite situații, la reuniunile informale ale Consiliului miniștrilor afacerilor externe (și apărării), pentru a face schimb de opinii cu privire la chestiuni de interes comun, protejând totodată pe deplin autonomia decizională a UE; subliniază că desfășurarea unor proiecte paralele de dezvoltare a viitoarelor sisteme aeriene de luptă reprezintă o utilizare ineficientă a resurselor și, prin urmare, recomandă fuzionarea ambelor proiecte; salută sprijinul acordat de Regatul Unit Ucrainei;
75. își exprimă îngrijorarea profundă cu privire la instabilitatea tot mai mare din vecinătatea noastră, care constituie adeseori consecința unor acțiuni desfășurate intenționat de actori răuvoitori care, prin diverse acțiuni, erodează reformele democratice pentru a slăbi în cele din urmă UE; subliniază că securitatea UE este strâns legată de securitatea vecinilor noștri direcți din vecinătatea estică și sudică a UE, precum și a celor din Balcanii de Vest; solicită aprofundarea cooperării în domeniul militar și în domeniul securității cu unele țări din cadrul Parteneriatului estic care au aceeași viziune, inclusiv prin întărirea aspectului de securitate al Parteneriatului estic; solicită, de asemenea, intensificarea dialogurilor privind politica de securitate și apărare, în special cu Ucraina, Georgia și Republica Moldova; solicită intensificarea cooperării în domeniul securității și apărării cu partenerii din vecinătatea sudică; invită UE să își asume un rol important în Marea Mediterană,